## Odluka Ustavnog suda Republike Hrvatske broj:U-IIIA-2713/2005 od 4. travnja 2007.

### NN 45/2007 (3.5.2007.), Odluka Ustavnog suda Republike Hrvatske broj:U-IIIA-2713/2005 od 4. travnja 2007.

# USTAVNI SUD REPUBLIKE HRVATSKE

**1508**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Željko Potočnjak, predsjednik Vijeća, te suci Ivan
Matija, Jasna Omejec, Agata Račan, Smiljko Sokol i Nevenka Šernhorst, članovi
Vijeća, odlučujući o ustavnoj tužbi koju je podnio V. K. iz S., na sjednici
održanoj 4. travnja 2007. godine, jednoglasno je donio

## ODLUKU

I. Ustavna tužba se usvaja.
II. Općinski sud u Splitu dužan je donijeti odluku u predmetu koji se vodi pred
tim sudom pod poslovnim brojem: I R-702/99 u najkraćem mogućem roku, ali ne
duljem od dvanaest (12) mjeseci, računajući od prvoga idućeg dana nakon objave
ove odluke u »Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositelju ustavne tužbe V. K. iz S., H. 45 A, određuje se primjerena naknada
zbog povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst) u iznosu od 7.500,00 kuna.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Na temelju članka 63. Ustavnog zakona o Ustavnom sudu Republike Hrvatske
(»Narodne novine«, broj 99/99., 29/02. i 49/02. – pročišćeni tekst; u daljnjem
tekstu: Ustavni zakon), podnositelj je 16. lipnja 2005. godine podnio ustavnu
tužbu smatrajući da mu je nerazumno dugim trajanjem parničnog postupka koji se
vodi pred Općinskim sudom u Splitu pod brojem I R-702/99, povrijeđeno ustavno
pravo na suđenje u razumnom roku.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63.
Ustavnog zakona, na temelju navoda ustavne tužbe, očitovanja Općinskog suda u
Splitu od 21. srpnja 2006. godine, te uvida u presliku spisa Općinskog suda u
Splitu broj: I R-702/99, utvrdio sljedeće činjenice koje su pravno relevantne za
odlučivanje o povredi ustavnog prava podnositelja, zajamčenog člankom 29.
stavkom 1. Ustava Republike Hrvatske.
Postupak je započeo 4. studenoga 1999. godine prijedlogom podnositelja radi
određivanja nužnog prolaza.
Prvo ročište održano je 26. travnja 2000. godine kada je odlučeno da se
predloženiku da rok od 15 dana radi očitovanja na podnositeljev prijedlog.
Rješenjem od 5. lipnja 2000. godine određen je očevid.
Rješenjem od 7. rujna 2000. godine očevid je odgođen zbog lošeg vremena.
Rješenjem od 22. rujna 2000. godine ponovno je određen očevid.
Na očevidu održanom 2. listopada 2000. godine utvrđene su uz pomoć vještaka
geometra činjenice relevantne za odlučivanje u predmetu.
Sljedeće ročište održano je 24. listopada 2001.
Na ročištu održanom 28. studenoga 2001. godine odlučeno je da se sasluša sudski
vještak geodetske struke.
Nalaz i stručno mišljenje vještaka dostavljeno je 17. rujna 2002. i 23.
listopada 2003. godine.
Ročište zakazano za 30. ožujka 2004. odgođeno je za 22. travnja 2004. godine.
Na ročištu održanom 22. travnja 2004. saslušane su stranke, dok je na ročištu
održanom 16. lipnja 2004. godine naloženo dopunsko vještačenje.
Vještaci su dostavili nalaz i mišljenje 23. kolovoza 2005. godine.
Sljedeće je ročište održano 8. studenoga 2005. godine kada je odlučeno da se
izradi nadopuna vještačenja.
Sljedeće je ročište održano 5. srpnja 2006. godine.
Podnositelj požurnicom od 19. prosinca 2006. godine požuruje postupak.
Daljnje radnje u postupku nisu poduzimane.

PRAVO VAŽNO ZA USTAVNOSUDSKI POSTUPAK

3. Za odlučivanje Ustavnog suda o razumnoj duljini sudskog postupka mjerodavne
su odredbe članka 29. stavka 1. Ustava Republike Hrvatske i članka 63. Ustavnog
zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Dana 4. studenoga 1999. godine podnositelj je Općinskom sudu u Splitu podnio
prijedlog radi utvrđivanja nužnog prolaza. Ustavna tužba podnesena je 16. lipnja
2005. godine, a do tog dana sudski postupak nije pravomoćno okončan, pa Ustavni
sud utvrđuje da je do dana podnošenja ustavne tužbe postupak u ovom predmetu
trajao ukupno pet (5) godina, sedam (7) mjeseci i dvanaest (12) dana.

4.2. POSTUPANJE NADLEŽNOG SUDA

Razmatrajući postupanje nadležnog suda u pravno relevantnom razdoblju, Ustavni
sud je utvrdio da je Općinski sud u Splitu od radnji relevantnih za meritorno
odlučivanje o pravima i obvezama stranaka u tom sudskom postupku održao ukupno
osam ročišta, te proveo više geodetskih vještačenja. Postupak još uvijek traje
pred sudom prvog stupnja.

4.3. PONAŠANJE PODNOSITELJA USTAVNE TUŽBE
(PREDLAGATELJA U SUDSKOM POSTUPKU RADIODREĐIVANJA
NUŽNOG PROLAZA)

Podnositelj ustavne tužbe, kao tužitelj u sudskom postupku, prema utvrđenju
Ustavnog suda, nije pridonio duljini trajanja sudskog postupka.

4.4. SLOŽENOST SUDSKOG PREDMETA

Prema utvrđenju Ustavnog suda radi se o složenijem predmetu u kojem je bilo
potrebno provesti više geodetskih vještačenje. Međutim, ta okolnost ne može
opravdati činjenicu neaktivnosti suda u razdoblju duljem od pet godina.

OCJENA USTAVNOG SUDA

5. Ustavni sud utvrđuje da se predmet vodi u trajanju duljem od pet godina.
Imajući u vidu trajanje postupka, neučinkovito postupanje suda, te okolnost da
se postupak stalno vodi pred sudom prvog stupnja, Ustavni sud nalazi da je
povrijeđeno pravo podnositelja na suđenje u razumnom roku, zajamčeno člankom 29.
stavkom 1. Ustava Republike Hrvatske.
Stoga je u smislu odredbe članka 63. Ustavnog zakona o Ustavnom sudu Republike
Hrvatske, donijeta odluka kao pod točkama I. i II. izreke ove odluke.
6. Sukladno odredbi članka 63. stavka 3. Ustavnog zakona, odlučeno je kao pod
točkama III. i IV. izreke odluke.
Visinu naknade zbog povrede ustavnog prava na donošenje sudske odluke u razumnom
roku, Ustavni sud određuje imajući u vidu sve okolnosti svakog pojedinog
slučaja.
Pri utvrđivanju visine naknade, na temelju članka 63. stavka 2. Ustavnog zakona,
Ustavni sud uzima u obzir sve okolnosti slučaja, uz istodobno uvažavanje ukupnih
gospodarskih i socijalnih prilika u Republici Hrvatskoj.
7. Odluka o objavi odluke (točka V. izreke) temelji se na odredbi članka 29.
stavka 1. Ustavnog zakona.
8. Predsjednik Općinskog suda u Splitu dužan je dostaviti Ustavnom sudu pisanu
obavijest o datumima donošenja i otpreme odluke iz točke II. izreke ove odluke
najkasnije osam (8) dana od dana njene otpreme, a najkasnije osam (8) dana od
isteka roka određenog u točki II. izreke ove odluke. Ovaj nalog temelji se na
članku 31. stavcima 4. i 5. Ustavnog zakona.

Broj: U-IIIA-2713/2005
Zagreb, 4. travnja 2007.

USTAVNI SUD REPUBLIKE HRVATSKE
Predsjednik Vijeća
**dr. sc. Željko Potočnjak**, v. r.

Odluka, NN 45/2007-1508
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)